***2016/8***

***A pszichikai alkalmassági vizsgálat szempontjai,***

***leggyakoribb kizáró okok:***

A rendvédelmi szervek hivatásos állományába csak pszichológiailag alkalmas személyek kerülhetnek, akik képesek a rendvédelmi szerveknél végzendő feladatok ellátására.

A pszichológiai alkalmasság véleményezése arra irányul, hogy a megvizsgált személy az adott szolgálati beosztás betöltésére alkalmas lesz-e, az adott munkakör követelményeinek egészségi, pszichikai és fizikai szempontból meg fog-e felelni. A pszichológiai alkalmasság meghatározásánál alapvető szempontként kell figyelembe venni, hogy a hivatásos állományba kerülők és az ott szolgálatot teljesítők a szolgálat ellátása során fokozott egészségi, pszichikai és fizikai igénybevételnek vannak kitéve.

A vizsgálat tesztek írásából és személyes beszélgetésből áll, melyek érintik az alábbi területeket:

\*Pszichés egyensúlyvesztések és funkciózavarok, mint pl.: a szorongás, az alacsony szintű pszichés terhelhetőség és stresszel való megküzdés.

\*Különböző devianciák, mint pl.: bűncselekmények elkövetése, az alkoholizmus, a gyógyszerfüggőség, a kábítószer fogyasztás, az öngyilkossági kísérlet, stb.

\*Meghatározott személyiségjegyek/személyiségvonások nem megfelelő szintje. Ebbe a kategóriába tartozik pl.: az önkontroll alacsony szintje, a határozatlan fellépés, a túlzott agresszivitás, az alacsony felelősségtudat és a nem megfelelő alkalmazkodási képesség.

\*Az intelligencia teszten az elvártnál alacsonyabb teljesítmény.

\*Alacsony szintű figyelmi képesség.

\*Alacsony szintű kommunikációs képességek, kapcsolatteremtési problémák, a különböző beszédhibák (pl.: dadogás, pöszeség, raccsolás, hadarás, stb.) beszéd és írászavarok, számolási zavarok (dislexia, disgrafia, discalculia, stb.).

\*Nem megfelelő szintű pályamotiváció.

**Természetesen a fentieken kívül más okok is vannak, amelyek alkalmatlanságot jelenthetnek. Az egészségi, pszichikai és fizikai alkalmassági követelményeket az 57/2009. (X. 30.) IRM-ÖM-PTNM együttes rendelet tartalmazza részletesen.**